Marika
Chapter 8
Ena dua na siga ni gauna o ya, era sa lewe levu sara ga kina na tamata ka sega ni dua na kakana me ra kania, a sa kacivi iratou mai na nona tisaipeli o Jisu, ka tukuna vei iratou,
2 Au sa rui lomani ira na lewe vuqa, baleta ni ra sa mai tikoga oqo vata kei Au me tolu mai oqo na siga ka sega ni ra bau kana.
3 "Kevaka me'u na vakatalai ira kina nodra dui veivale ni lala tu na ketedra, ena so vei ira ena rebo e gaunisala; ka ni so era lako sara mai vakayawa."
4 E ratou sa tukuna vua na nona tisaipeli, "e rawa li vakacava ni sa vanua liwa oqo mera mamau o ira ena madrai?"
5 A sa tarogi iratou o koya, "e vica nai buli madrai sa tiko vei kemudou?" E ratou sa tukuna, "e vitu."
6 Sa qai vakaroti ira na lewe vuqa mera dabe sobu ena qele. A sa taura na vitu nai buli madrai ka vakavinavinakataka, sa qai dovia ka solia vei iratou na tisaipeli meratou solia yani; ka ratou sa wasea vei ira na lewe vuqa.
7 Ka so talega na ika lalai sa kau mai, a sa masulaka o koya, ka tukuna vei iratou me ratou solia yani vei ira.
8 A ra sa kana ka mamau kecega, sega tale e vitu na ketekete lelevu na kena e vo.
9 O ira na kana oqo e rauta tiko ni ra lewe va na udolu. Sa qai vakatalai ira yani o koya.
10 Ka vakasauri sa vodoi waqa kei ira na nona tisaipeli, ka lako ki na yasana o Talimanuca.
11 A ra sa lako mai na Farisi ka mai vakavu veileti vua, ena nodra via vakatovolei koya, ka me ra raica e dua nai vakatakilakila mai lomalagi.
12 Ia sa tara vakabibi na yalona, ka tukuna, "na cava era via raica kina e dua nai vakatakilakila nai taba tamata oqo? Au tukuna vei kemudou na ka dina, ena sega ni dua nai vakatakilakila ena soli vei ira nai tabatamata oqo."
13 A sa biuti ira tu, ka vodoka na waqa me lako tale yani ki tai kadua.
14 Ka ratou guilecava na tisaipeli me ratou kauta na madrai, sa dua bauga nai buli madrai e tiko ena loma ni waqa.
15 A sa tataunaka vei iratou, ka vaka, "dou rogoca vinaka, mo dou qarauna tiko na nodra leveni na Farisi kei na nona leveni o Eroti."
16 E ratou sa veivosaki vaka iratou ga, ka vaka, "e rairai baleta ni sega vei kedatou na madrai."
17 Ia ni sa kila o Jisu, sa tukuna vei iratou, "a cava dou veivosakitaka kina baleta na sega ni madrai? Dou se sega ga ni vakasamataka mo dou kila rawa? E se tiko beka ga vei kemudou na lomaqa?
18 E se sega ga ni dou rai rawa li, ni sa tiko na matamudou? E se ga sega ni dou rogoca rawa li, ni sa tiko na daligamudou? E se sega tikoga ni dou vakasamataka rawa li?
19 Ni'u dovia na lima nai buli madrai vei ira na lewe lima na udolu, ka e vica li na ketekete dou vakasinati ena kena vo?" E ratou tukuna vua, "e tinikarua."
20 "Vaka talega kina na vitu nai buli madrai ena noqu dovia vei ira na lewe va na udolu, e vica li na ketekete dou vakasinaita ena kena vo?" E ratou tukuna, "e vitu!"
21 Sa tukuna o koya vei iratou, a cava ga dou veinanuyaka kina ka sega ni vakasamataka rawa?
22 A sa lako mai o koya ki Veciseita; ka ra sa kauta mai vua e dua na tamata mataboko ka masuti Koya me bau tara.
23 Sa qai taura o koya na liga i mataboko ka tubera kina i bili ni koro. Ni sa kasivita na mata i mataboko ka tabaka ena ligana ruarua, a sa tarogi koya se sa bau raica e dua na ka.
24 A sa rai cake o koya ka tukuna, "au sa raica na tamata ni ra sa vaka na vunikau, sa veilakoyaki."
25 Sa tabaka tale na matana ena ligana ka cakava me rai cake. A sa vakasukai tale vua na nona raica vinaka na veika kecega.
26 A sa vakatalai koya ki nona vale, ka tukuna vua, "mo kua tale ni lako kina koro, se mo tukuna vua e dua e nakoro."
27 E ratou sa lako kina veikorokoro vaka Sisaria Filipai o Jisu kei iratou na nona tisaipeli; a sa tarogi iratou na nona tisaipeli e gaunisala, ka vaka, "O cei era tukuna na tamata me baleti Au?"
28 E ratou tukuna vua, "O Joni na dauveipapitaiso; ia eso sa tukuna, o Ilaijia; eso tale era tukuna, ni dua vei ira na parofita."
29 Sa tukuna o koya vei iratou, "ia o cei dou tukuna oi kemudou me baleti Au?" A sa vosa o Pita ka tukuna vua, "oi kemuni na Karisito."
30 A sa vakadreti iratou sara vakabibi o Koya, ka me ratou kakua ni tukuni koya vua e dua.
31 Sa qai tekivu me vakatavuvulitaka vei iratou, ni na sotava na luve ni tamata e vuqa na veika rarawa, ka ena besetaki mai vei ira na qase kei ira na bete levu kei ira na daunivolatabu, ena qai vakamatei ka tucake tale ni oti e tolu na siga.
32 Sa tukuna vakamatata vei iratou na vosa oqo. A sa kauti Koya vakatikitiki o Pita ka cudruvi Koya.
33 Ia sa vuki vua ka raici iratou na tisaipeli, ka vunauci Pita, ka vaka, "lako tani ki dakuqu Setani! Ni o sa sega ni tu ena yasa ni Kalou, ia ena yasa e vakatamata."
34 Sa qai kacivi ira mai na lewe vuqa kei iratou talega na Nona tisaipeli vua, ka tukuna vei ira, o koya yadua sa gadreva me muri Au mai me kakua ni nanuma na ka me baleti koya, me colata ga na nona kauveilatai, ka muri Au.
35 O koya sa via maroroya na nona bula ena vakayalia, ia o koya sa vakayalia na nona bula ena vukuqu ena maroroya.
36 "A cava na betena vua na tamata kevaka e rawati vuravura taucoko, ka me vakayalia kina na nona bula?"
37 "e dua li na ka e rawa ni solia na tamata me veisau vata kei na bula?"
38 Vei koya ena madualaki Au kei na noqu vosa, vei ira nai tabatamata i valavala ca ka dauveibutakoci oqo, ena madualaki koya talega na luve ni tamata ena gauna ni nona lako mai ena i ukuuku nei Tamana kei ira na agilosi yalosavasava.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn